गरूड़ जी बड़े वेग से उड़कर देवलोक पहुँचे और देवताओं को परास्त कर अमृत कलश लेकर आकाश मार्ग से सर्पों के पास चले। आकाश में उन्हें भगवान विष्णु के दर्शन हुए। गरूड़ के मन में अमृत पीने का लोभ नहीं है, यह जानकर भगवान विष्णु उन पर बहुत प्रसन्न हुए और बोले- गरूड़! मैं तुम्हें वर देना चाहता हूँ, अतः मनचाही वस्तु माँग लो। तब गरूड़ ने कहा, ‘प्रभु! एक तो आप मुझे अपनी ध्वजा में रखिए, दूसरे मैं अमृत पिए बिना ही अजर-अमर हो जाउँ। भगवान ने कहा, ‘तथास्तु! गरूड़ ने कहा- मैं भी आपको वर देना चाहता हूँ, मुझसे कुछ माँग लीजिए। भगवान ने कहा- तुम मेरे वाहन बन जाओ। तब से गरूड़ जी भगवान विष्णु के वाहन बन गए। उनसे अनुमति लेकर गरूड़ ने अपनी यात्रा आगे शुरू की।